google/wiki40b huggingface dataset:
Ελικών (Δεκαπενθήμερον φιλολογικόν περιοδικόν)

Ο Ελικών ήταν δεκαπενθήμερο «φιλολογικόν περιοδικόν ομώνυμου Φιλολογικού ομίλου φοιτητών» της Πάτρας. Κυκλοφόρησαν εννέα τεύχη του κατά το 1919. Μεταξύ των συνεργατών συγκαταλέγονταν ο νεαρός τότε Παναγιώτης Κανελλόπουλος καθώς και άλλες προσωπικότητες των γραμμάτων της τοπικής κοινωνίας (Λεωνίδας Ζώης, Νικόλαος Κυπαρίσσης, Μάκης Αθανασίου, Τέλης Τουρνάς κ.ά.).
Το περιεχόμενο και των εννέα τευχών έχει ψηφιοποιηθεί και ευρετηριαστεί στη ψηφιακή συλλογή «Δανιηλίς» στο πλαίσιο σχετικής συνεργασίας της Βιβλιοθήκης & Κέντρου Πληροφόρησης του Πανεπιστημίου Πατρών και της Δημοτικής Βιβλιοθήκης Πατρών.
Μαρία Ιωαννίδου (ηθοποιός)

Προσωπική ζωή

Πρώτος της σύζυγος υπήρξε ο ηθοποιός Βαγγέλης Σειληνός και δεύτερος της σύζυγος υπήρξε ο δημοσιογράφος και παρουσιαστής Φρέντυ Γερμανός
Υπολογιστικό νέφος

Το υπολογιστικό νέφος (cloud computing) είναι η διάθεση υπολογιστικών πόρων μέσω διαδικτύου (π.χ. servers, apps κλπ), από κεντρικά συστήματα που βρίσκονται απομακρυσμένα από τον τελικό χρήστη, τα οποία τον εξυπηρετούν αυτοματοποιώντας διαδικασίες, παρέχοντας ευκολίες και ευελιξία σύνδεσης.

Ιστορία

Η έννοια του Υπολογιστικού Νέφους (Cloud Computing) πρωτοεμφανίστηκε τη δεκαετία του 1950 σε εκπαιδευτικά ινστιτούτα και εταιρείες, και η χρήση του πραγματοποιούνταν από κεντρικούς υπολογιστές μεγάλων υπολογιστικών και αποθηκευτικών δυνατοτήτων. Οι χρήστες είχαν πρόσβαση σε αυτούς τους υπολογιστές μέσω τερματικών (dumb terminals), οι οποίοι δεν είχαν ούτε υπολογιστική ισχύ ούτε αποθηκευτικές ικανότητες. Ο όρος του Υπολογιστικού Νέφους έγινε ευρύτερα γνωστός τη δεκαετία του 1970, όταν η IBM και η Google αποφάσισαν να συνεργαστούν στο συγκεκριμένο τεχνολογικό πεδίο. Αρχικά η IBM παρουσίασε το λειτουργικό σύστημα εικονικών μηχανών (VM operating system), το οποίο παρείχε τη δυνατότητα να εργάζονται πολλές εικονικές μηχανές (virtual machines) στο ίδιο μηχάνημα. Κάθε εικονική μηχανή είναι-ήταν μία αυτοτελής οντότητα που εκτελεί το δικό της λειτουργικό σύστημα και παρέχει υπολογιστικούς πόρους, όπως τη-μια κεντρική μονάδα επεξεργασίας, μνήμης και μονάδες εισόδου-εξόδου.
Τη δεκαετία του 1980, η πρώτη τακτική χρήση των προσωπικών υπολογιστών συνοδεύτηκε από την υπόσχεση ότι οι χρήστες θα ήταν σε θέση να αποφασίζουν οι ίδιοι για το υπολογιστικό τους περιβάλλον. Η εμφάνιση του Διαδικτύου και του Παγκόσμιου Ιστού, εκτόξευσε τη φήμη του Υπολογιστικού Νέφους . 
Τη δεκαετία του 1990 εμφανίστηκαν τα Εικονικά Ιδιωτικά Δίκτυα (Virtual Private Networks). Μέχρι τότε, οι εταιρείες τηλεπικοινωνιών υποστήριζαν τα κυκλώματα δεδομένων σημείο προς σημείο (point-to-point data circuits).
Μέχρι το 2000, κολοσσοί της Πληροφορικής όπως η Amazon, η Microsoft και η Google, ασχολήθηκαν με την ανάπτυξη και την παροχή υπηρεσιών Υπολογιστικού Νέφους. Ακολούθησαν κάποια γεγονότα που θεωρούνται ευρέως ως ορόσημα στην ιστορία του Υπολογιστικού Νέφους.
Το 2006, η Amazon παρουσίασε το Ελαστικό Υπολογιστικό Νέφος (Elastic Compute Cloud(EC2)). Μία εμπορική υπηρεσία βασισμένη στο Παγκόσμιο Ιστό, που παρείχε στο χρήστη τη δυνατότητα να υλοποιεί εφαρμογές σε ενοικιασμένα-ενοικιαζόμενα μηχανήματα. 
Το 2008, προωθήθηκε στην αγορά το Eucalyptus, η πρώτη πλατφόρμα ανοικτού κώδικα για ανάπτυξη ιδιωτικών σύννεφων (private clouds). Την ίδια χρονιά, η Google κυκλοφόρησε το Google App Engine, μια πλατφόρμα που υποστήριζε διάφορες υπηρεσίες του Υπολογιστικού Νέφους. 
Στη συνέχεια των εξελίξεων το 2011, η IBM παρουσίασε το IBM SmartCloud ενώ το 2012 κυκλοφόρησε το Oracle Cloud. Τελος Microsoft ανακοίνωσε επίσης ότι θα εισαγάγει το cloud computing στην επόμενη μεγάλη ενημέρωση λύσεων Dynamics ERP και θα λειτουργούν μέσω της πλατφόρμας Windows Azure.
Έλληνες της Ζάμπιας

Η ελληνική κοινότητα στη Ζάμπια αποτελείται από περίπου 800 άτομα (τα οποία ανήκουν σε 235 οικογένειες). Σήμερα, περίπου οι μισοί Έλληνες της Ζάμπιας κατάγονται από την Κύπρο. Οι περισσότεροι είναι συγκεντρωμένοι στην πρωτεύουσα Λουσάκα, ενώ υπάρχουν και μικρότερα θύλακες στη Λουάνσια και το Κίτουε.
Προμίνη

Ιστορία

Η πρώτη σύνθεση της προμίνης μερικές φορές πιστώνεται στους Έντουαρντ Τίλιτσον (Edward Tillitson) και Μπ. Φ. Τούλερ (B.F. Tuller) της εταιρείας Parke, Davis & Co., τον Αύγουστο του 1937. Ωστόσο, παρόλο που ο Παρκ-Ντέιβις συνέθεσε στην πραγματικότητα την ένωση, φαίνεται σίγουρο ότι δεν ήταν οι πρώτοι. Σε συνεργασία με τον Τζ. Γουίτμαν (J. Wittmann), ο Εμίλ Φρομ (E. Fromm) συνέθεσε διάφορες ενώσεις σουλφόνης το 1908, συμπεριλαμβανομένης της δαψόνης και μερικών παραγώγων της, όπως η προμίνη. Οι Φρομ και Γουίτμαν εντούτοις ασχολούνταν με χημικές και όχι με ιατρικές εργασίες, οπότε κανείς δεν ερεύνησε την ιατρική αξία τέτοιων ενώσεων μέχρι μερικές δεκαετίες αργότερα. Η ιατρική αξιολόγηση των σουλφωνών εμπνεύστηκε από την ανακάλυψη της άνευ προηγουμένου αξίας των συνθετικών ενώσεων όπως τα σουλφοναμίδια στη θεραπεία των μικροβιακών ασθενειών. Οι πρώτες έρευνες απέδωσαν απογοητευτικά αποτελέσματα, αλλά στη συνέχεια η προμίνη και η δαψόνη αποδείχθηκαν πολύτιμες για τη θεραπεία των μυκοβακτηριακών ασθενειών. Ήταν οι πρώτες θεραπείες που έδειξαν κάτι περισσότερο από μια αχτίνα ελπίδας για τον έλεγχο τέτοιων λοιμώξεων.
Αρχικά, η προμίνη φάνηκε να είναι πιο ασφαλής από τη δαψόνη, επομένως διερευνήθηκε περαιτέρω ως θεραπεία για τη φυματίωση σε ένα μοντέλο ινδικού χοιριδίου. Επειδή ήταν ήδη γνωστό ότι η λέπρα και η φυματίωση προκλήθηκαν αμφότερα από τα μυκοβακτηρίδια (Mycobacterium leprae και Mycobacterium tuberculosis, αντίστοιχα), ο Guy Henry Faget του Εθνικού Λεπροκομείου στο Carville της Λουιζιάνα ζήτησε πληροφορίες για το φάρμακο από τον Parke-Davis. Αυτοί, με τη σειρά τους, τον ενημέρωσαν για το έργο που γίνεται για τη λέπρα σε αρουραίους από τον Edmund Cowdry στο Ιατρικό Πανεπιστήμιο της Ουάσινγκτον. Τα επιτυχημένα αποτελέσματα του, που δημοσιεύθηκαν το 1941, έπεισαν τον Faget να ξεκινήσει μελέτες σε ανθρώπους, τόσο με νιτρίλιο όσο και με σουλφοξόνη νατρίου, μια σχετική ένωση από την Abbott Laboratories. Οι αρχικές δοκιμές πραγματοποιήθηκαν σε έξι εθελοντές και στη συνέχεια επεκτάθηκαν και ανατυπώθηκαν σε διαφορετικές τοποθεσίες. Παρά τις σοβαρές παρενέργειες που προκάλεσαν την προσωρινή αναστολή των αρχικών εξετάσεων, το φάρμακο αποδείχθηκε αποτελεσματικό. Αυτή η επανάσταση αναφέρθηκε παγκοσμίως και οδήγησε σε μείωση του στίγματος που συνδέεται με τη λέπρα και στην επακόλουθη καλύτερη περίθαλψη των ασθενών.

Φαρμακολογία

Η προμίνη είναι σταθερη στη θερμότητα και στους δατοδιαλυτές και επομένως μπορεί να αποστειρωθεί με θερμότητα. Ενδέχεται να εγχυθεί ενδοφλέβια και να είναι διαθέσιμη σε αμπούλες.
Πέρα από τη διαλυτότητά της, ωστόσο, η προμίνη αργότερα βρέθηκε ότι δεν έχει κανένα πραγματικό πλεονέκτημα έναντι της απλούστερης σύνθεσης dapsone (η οποία χορηγείται σε μορφή δισκίου). Η προμίνη και άλλες σουλφόνες δεν μπορούν επίσης να χρησιμοποιηθούν ως υποκατάστατα της δαψόνης όταν αναπτύσσεται η δυσανεξία, καθώς αυτή είναι μια γενική αντίδραση στις σουλφόνες και όχι ειδική για τη δαψόνη.
Σήμερα, τα φάρμακα επιλογής για τη θεραπεία της λέπρας είναι η δαψόνη, η ριφαμπικίνη και η κλοφαζιμίνη.

Εικόνες

διαδραστική εικόνα
Καλούδι Αιτωλοακαρνανίας

Τοποθεσία

Το χωριό βρίσκεται σε κοντινή απόσταση από τη λίμνη Τριχωνίδα, σε περιοχή νοτιοανατολικά της όντας χτισμένο σε υψόμετρο περίπου 332 έως 386 μέτρων με πανοραμική θέα προς τη λίμνη, και εγγύς του βρίσκονται, πέρα από το Θέρμο που αποτελεί το διοικητικό κέντρο της περιοχής, τα χωριά Γέφυρα Μπανιά, Φλεσουριάς, Δουναίικα, Ανάληψη, Μαραθούλα, Πετροχώρι, Καημένα Αμπέλια, Παλιουριά, Αβαρίκος, Κόφτρα, Μετόχι, Πίνη και Πόρος ενώ σε κοντινή απόσταση βρίσκονται τα Σιταράλωνα, το Πάμφιο, ο Μαραθιάς και η Κάτω Μακρινού. Σε κοντινή απόσταση βρίσκονται επίσης οι οικιστικές θέσεις Δεσπότης και Κουρμέκι καθώς και ο εγκαταλελειμμένος οικισμός του Μωρόσκλαβου. Απέχει από το Αγρίνιο 43,5 χλμ. μέσω της διαδρομής νότια της λίμνης Τριχωνίδα ή 50 χλμ. μέσω της διαδρομής βόρεια της λίμνης Τριχωνίδα, από τη Ναύπακτο 28 χλμ. ενώ η Ιερά Μονή Προυσού απέχει οδικώς 61 χλμ.

Διοικητική εξέλιξη

Αποτελεί ένα από τα χωριά της ιστορικής περιοχής του Απόκουρου. Αναγνωρίστηκε ως οικισμός με το ΦΕΚ 19Α της 07/12/1835, όταν και υπήχθη στον τότε Δήμο Παμφίας. Με το ΦΕΚ 261Α της 31/08/1912, και τον σχηματισμό των Κοινοτήτων, ορίστηκε ως έδρα της τότε Κοινότητας Καλουδίου. Στις 16/10/1940 το όνομα του οικισμού διορθώθηκε από «Καλούδι» σε «Καλούδιον». Με το ΦΕΚ 45Α της 31/03/1997 μεταφέρθηκε η έδρα της Κοινότητας Καλουδίου από το Καλούδι στον οικισμό του Μαραθιά. Την περίοδο 1997-2010, βάσει του «Σχεδίου Καποδίστριας», αποτελούσε έδρα του ομώνυμου πρώην Δημοτικού Διαμερίσματος του «καποδιστριακού» Δήμου Θέρμου.
Πλατυκοκάλι

Το πλατυκοκάλι (Alectis alexandrina) είναι είδος ψαριού της οικογένειας των Καραγκίδων. Απαντά κυρίως στις τροπικές και υποτροπικές ακτές της Αφρικής στον Ατλαντικό ωκεανό και στη Μεσόγειο και συναντάται σε βάθος μέχρι τα 70 περίπου μέτρα. Τα ενήλικα παραμένουν κοντά στις παράκτιες περιοχές, ενώ τα νεαρά είναι πελασγικά ψάρια. Το μέγιστο καταγεγραμμένο μήκος του είναι τα 100 εκατοστά και το μέγιστο δημοσιευμένο βάρος του είναι 3,170 γραμμάρια. Τρέφονται με καλαμάρια και άλλα ψάρια. Το κύριο χαρακτηριστικό του είδους είναι το αμφίκυρτο σχήμα με το προτεταμένο μέτωπο.
Διοργανώσεις Ε.Π.Σ. Αθηνών 1960–61

Το πρωτάθλημα ΕΠΣ Αθηνών 1960-61 διεξήχθη σε έξι κατηγορίες. Πρωταθλητής αναδείχθηκε για δεύτερη συνεχόμενη χρονιά ο Α.Ο. Αιγάλεω, ο οποίος στη συνέχεια μαζί με Ατρόμητο και Αστέρα αγωνίστηκαν στον Όμιλο Αθήνας (1ο) της Β΄ Εθνικής για την άνοδο στην Α΄ Εθνική.
Ριχάρδος ΦιτςΓκίλμπερτ

Ισχυρός Άγγλος ευγενής

Δέχτηκε στην Αγγλία 1766 ηγεμονίες, μεγάλες εκτάσεις γης και το δικαίωμα να οικοδομήσει τα κάστρα του Κλερ και του Τόνμπριτζ, δέχτηκε την ηγεμονία του Κλερ στο Σάφοκ και τμήματα του τοίχου του κάστρου του Κλερ. Είχε τον τίτλο του «κόμη του Κλερ» αλλά πολλές σύγχρονες πηγές θεωρούν τον τίτλο διακοσμητικό. Ήταν ανώτατος δικαστής την περίοδο της απουσίας του Γουλιέλμου και είχε σημαντικό ρόλο στην καταστολή της επανάστασης του 1075. Μετά τον θάνατο του Γουλιέλμου του Κατακτητή πολλοί μεγάλοι Νορμανδοί ευγενείς όπως ο Όντο του Μπαγιέ, ο Ροβέρτος κόμης του Μορτέν και ο Γουλιέλμος φιτζΟζμπέρν επαναστάτησαν εναντίον του Γουλιέλμου Ρούφου με σκοπό να ανεβάσουν στον θρόνο της Αγγλίας τον μεγαλύτερο αδελφό του Ροβέρτο Β΄ της Νορμανδίας. Οι περισσότεροι Νορμανδοί ευγενείς έμειναν ωστόσο πιστοί στον Γουλιέλμο ο οποίος αντεπιτέθηκε και ανακατέλαβε το Τόνμπριτζ, το Πέβενσει και το Ρότσεστερ.
Δουκάτο της Αυγουσταμνικής

Το Δουκάτο της Αυγουσταμνικής ήταν διοικητική και στρατιωτική διαίρεση, Δουκάτο, της Βυζαντινής Αυτοκρατορίας στην Αίγυπτο.
Δημιουργήθηκε από τον αυτοκράτορα Ιουστινιανό Α´ το 539 με πρωτεύουσα την Ηλιούπολη και διοικητή έναν Δούκα. Η προηγούμενη διαίρεση της Διοίκησης Αιγύπτου καταργήθηκε και ο δούξ υπαγόταν άμεσα στον Έπαρχο Ανατολής.
Το Δουκάτο διοικητικά χωριζόταν σε δύο επαρχίες, την Αυγουσταμνικής Α΄ και την Αυγουσταμνικής Β΄. Το Δουκάτο περιελάμβανε το ανατολικό Δέλτα του Νείλου. Το 642 με την Αραβική κατάκτηση της Αιγύπτου η διαίρεση έπαψε να υπάρχει.
Κόρη (άγαλμα)

Κόρη ονομάζεται ένας συγκεκριμένος τύπος αγάλματος με γυναικεία μορφή της αρχαϊκής εποχής. Ο αντίστοιχος τύπος αγάλματος με ανδρική μορφή ονομάζεται Κούρος. Υπάρχουν πολλές ερμηνείες για το ποιόν αντιπροσωπεύουν, και για το αν αντιπροσωπεύουν κάποια θνητή ή κάποια θεά. Ίσως παριστάνουν την Περσεφόνη, την κόρη της θεάς Δήμητρας, που ο Πλούτωνας την πήρε στον κάτω κόσμο για την ομορφιά της .Ειναί παρόμοια με τα αγάλματα της Αιγυπτου
Πίτερ Σνάιερς

Οι σκηνές μαχών

Οι απεικονίσεις του Σνάιερς σκηνών από ιστορικές μάχες φαίνεται πως δίνουν ιδιαίτερη προσοχή στην τοπογραφική ακρίβεια. Συχνά, οι πίνακές του απεικονίζουν ένα «ρηχό» προσκήνιο, το οποίο υποχωρεί απότομα για να καταδειχτεί η πολιορκία κάποιας πόλης με προοπτική τύπου «μάτι πτηνού».
Υφολογικά οι χρωματισμοί του είναι λιγότερο έντονοι σε σχέση με αυτούς του δασκάλου του, Φρανξ, και αντικατοπτρίζουν τις τάσεις της εποχής στη φλαμανδική και στη ζωγραφική της Χρυσής ολλανδικής εποχής.
Έργα τέχνης στο μετρό της Αθήνας

Το Μετρό της Αθήνας περιλαμβάνει μια μεγάλη συλλογή αρχαιολογικών ευρημάτων και σύγχρονων έργων τέχνης που εκτίθενται στους σταθμούς των τριών γραμμών του.

Ιστορικό

Η συστηματική τοποθέτηση έργων τέχνης στο Μετρό της Αθήνας ξεκίνησε από την Αττικό Μετρό στα πλαίσια της κατασκευής του Μετρό. Στόχος της εταιρίας Αττικό Μετρό ήταν να αναβαθμιστεί η αισθητική των σταθμών με την προβολή έργων τέχνης Ελλήνων δημιουργών. Τα έργα που έχουν τοποθετηθεί στους σταθμούς είναι μνημειακών διαστάσεων και αναφέρονται σε θεματικές ενότητες που έχουν άμεση σχέση με την ιστορία της πόλης ή της περιοχής. Με αυτόν τον τρόπο, «... οι σταθμοί του Μετρό μετατρέπονται από χρηστικά και άχαρα αρχιτεκτονικά κελύφη, σε ζωντανά και πλούσια - σε αισθητικά και οπτικά ερεθίσματα - αρχιτεκτονικά και εικαστικά σύνολα, που αναδεικνύουν την ιστορία της πόλης της Αθήνας, παλαιάς και σύγχρονης».
Για την υλοποίηση του παραπάνω έργου η Αττικό Μετρό αποφάσισε την συγκρότηση Επιτροπής Αισθητικής Πλαισίωσης. Η επιθυμία, αρχικά, της Επιτροπής ήταν να αποδώσει φόρο τιμής στους καλλιτέχνες της γενιάς του 1930 και 1960. Έτσι, η Επιτροπή με τη σύμφωνη γνώμη των καλλιτεχνών, προχώρησε σε απευθείας αναθέσεις σε σπουδαίους εν ζωή Έλληνες δημιουργούς, όπως τον Γιάννη Μόραλη, την Χρύσα και τον Γιώργο Ζογγολόπουλο, για να ακολουθήσουν στην συνέχεια και άλλοι σημαντικοί παλαιότεροι και νεότεροι καλλιτέχνες, όπως οι Κώστας Βαρώτσος, Θεοδώρα Βουτσινά, Μίλτος Παπαστεργίου, Όπυ Ζούνη, Θόδωρος, Stephen Antonakos, Χρίστος Καράς, Μιχάλης Κατζουράκης, Νίκος Κεσσανλής, Γιώργος Λαζόγκας, Γιάννης Μπουτέας, Δημήτρης Μυταράς, Παύλος, Βάσω Πεκλάρη, Χριστίνα Σαραντοπούλου, Takis, Κώστας Τσόκλης, Αλέκος Φασιανός και Πάνος Φειδάκης. Εκτός από τις απευθείας αναθέσεις, προκηρύχθηκαν, επιπλέον, δύο διαγωνισμοί για τα έργα που φιλοξενούνται στους σταθμούς Μέγαρο Μουσικής και Πανόρμου. Η Επιτροπή μερίμνησε, επιπλέον, για την απόκτηση και τοποθέτηση έργων σπουδαίων εκλιπόντων καλλιτεχνών, όπως των Γιάννη Γαϊτη, Δημήτρη Καλαμαρά, Κώστα Κουλεντιανού και Κλέαρχο Λουκόπουλου. Όλα τα έργα έχουν αγοραστεί από την εταιρία, ενώ δωρεά αποτελεί το έργο του Γιώργου Ζογγολόπουλου «Αίθριο», με τις περίφημες ομπρέλες, που εκτίθεται στο σταθμό Σύνταγμα. Αγορασμένο, ως έτοιμο, είναι το έργο «Mott Street» της Chryssa στο σταθμό του Ευαγγελισμού, ενώ τα υπόλοιπα έργα έχουν φιλοτεχνηθεί ειδικά για τους χώρους του Μετρό.
Κατά τη διάρκεια του σχεδιασμού της τοποθέτηση των έργων στους σταθμούς δόθηκε ιδιαίτερη σημασία στον τρόπο προβολής κάθε έργου αλλά και στην αρμονική συνύπαρξη των αρχαίων εκθεμάτων με τα έργα σύγχρονης τέχνης, ώστε μεταξύ τους να αναπτύσσεται μια γόνιμη συνομιλία, χωρίς η μια έκθεση να επισκιάζει την άλλη.

Γραμμή 1

Το 2003, κατά τη διάρκεια της ανακαίνισης των σταθμών της γραμμής 1 εν όψει των Ολυμπιακών Αγώνων του 2004, τοποθετήθηκε μια σειρά εικαστικών έργων. Τα έργα επιλέχθησαν κατά κύριο λόγο με διαγωνισμούς αλλά και αναθέσεις.
Ίμπιζα

Ιστορική αναδρομή

Το νησί στην αρχαιότητα ήταν αποικία των Φοινίκων. Συνδέονταν στενά με την Καρχηδόνα.

Τοπωνύμιο

Σήμερα το νησί φέρει επίσημα μόνο την καταλανική μορφή του ονόματός του, που είναι Εϊβίσα (Eivissa) ενώ χρησιμοποιείται ευρέως και η αντίστοιχη ισπανική, Ιμπίθα (Ibiza). Η καρχηδονιακή επιγραφή 'ybsm που εμφανίζεται σε νομίσματα αποτελεί μάλλον την λέξη από την οποία προήλθαν οι μετέπειτα μορφές του ονόματος του νησιού. Οι δύο ερμηνείες του καρχηδονιακού ονόματος δείχνουν είτε προς την ερμηνεία του ως «νησιού των πεύκων», αντίστοιχη με την ελληνική ονομασία «Πιτυούσες» είτε προς την ερμηνεία ως «νησιού των ακολούθων του Μπες», ενός τοπικού θεού σημιτικής προέλευσης.  Η πρώτη αναφορά σε γραπτό κείμενο βρίσκεται στον Ηρόδοτο (Ἐβυσός) και τον ακολουθούν ο Διονύσιος ο Αλικαρνασσεύς (Βοῦσος), ο Στράβωνας και ο Πτολεμαίος. Στα λατινικά η καθιερωμένη μορφή ήταν η Ebusus που μετατράπηκε από τους άραβες κατακτητές σε Υebisa. Στην τοπική ρωμανική διάλεκτο η αραβική ονομασία μεταμορφώθηκε σε Eviça που έδωσε με τη σειρά του την μετέπειτα καταλανική Eivissa, της οποίας πρώτη αναφορά έχουμε στο Liber Maiolichinus του 1115.
Θεολογική αγνωσία

Overview

Οι θεολογικοί αγνωστιστές επιχειρηματολογούν με διαφορετικούς τρόπους, ανάλογα με τι νόημα αποδίδει ο καθένας στις διάφορες λέξεις. Ένα επιχείρημα είναι ότι οι ορισμοί για τον Θεό δεν μπορούν να αναλυθούν, είναι αυτοαναφορικοί, σχετικιστικοί και κυκλικοί. Για παράδειγμα η φράση «ο Θεός είναι Αυτός που δημιούργησε τα πάντα εκτός από τον εαυτό του» είναι κυκλική.
Ο φιλόσοφος Μάικλ Μάρτιν γράφοντας ως επαληθευσιστής καταλήγει ότι η θρησκευτική γλώσσα δεν έχει νόημα επειδή δεν μπορεί να επαληθευτεί.
Ο Τζορτζ Σμιθ επιχειρηματολογεί ότι δεν υπάρχουν ιδιότητες με νόημα, μόνο αρνητικά οριζόμενες ιδιότητες , οι οποίες νοηματοδοτούν τον κάθε όρο. Για παράδειγμα: Σκεφτείτε την πρόταση για την ύπαρξη ενός Ροζ Μονόκερου. Όταν εξετάζει κανείς την πρόταση, μπορεί να χρησιμοποιήσει ιδιότητες που μπορούν να περιγράψουν την ιδέα ώστε να την περιγράψει με λέξεις. Όταν δεν ξέρει όμως κανένας κάποιο Ροζ Μονόκερο, μπορεί ελάχιστα να περιγραφεί χρησιμοποιώντας τις λέξεις «ροζ», «κέρας» και «άλογο». Μόνο τότε μπορεί η πρόταση να γίνει αποδεκτή ή να απορριφθεί.Η απόρριψη ή αποδοχή της πρότασης, είναι διαφορετική από την έννοια.
Ο καθηγητής φιλοσοφίας Steven J. Conifer ισχυρίζεται για πως άθεος είναι όχι μόνο αυτός που δεν έχει πίστη στους θεούς αλλά επιπλέον, αρνιέται ότι οι θεοί υπάρχουν, αλλά αυτός που έχει θεολογική αγνωσία δεν απαντά γιατί δεν υπάρχει κάτι κατανοητό στο οποίο δεν πιστεύει.
Πολιτοφυλακή των Τίγρεων

Προέλευση

Η πολιτοφυλακή Τίγρεις ιδρύθηκε τον Οκτώβριο 1968 από τον πρώην πρόεδρο του Λιβάνου, Καμίλ Σαμούν, στο χωριό καταγωγής του, Ας-Σααντίγιατ, υπό την αρχική ονομασία Ταξιαρχία των Λιβανέζικων Τίγρεων (αραβικά: Katibat al-Numur al-Lubnaniyya), από το μεσαίο όνομα του Σαμούν, Νεμρ, που σημαίνει τίγρης στα Αραβικά. Αρχικώς με δύναμη μόλις 500 ανδρών, η πολιτοφυλακή οργανώθηκε, εκπαιδεύτηκε και καθοδηγείτο από τον "γραμματέα άμυνας" του κόμματος, Ναΐμ Μπερντκάν, ο οποίος σκοτώθηκε εν δράσει τον Ιανουάριο του 1976 και τον διαδέχθηκε ο νεότερος γιος του Καμίλ Σαμούν, Ντάνυ (Danny Chamoun). Μετά τη δολοφονία του Ντάνυ τον Ιούλιο 1980, η ηγεσία πέρασε στον αδελφό του και μεγαλύτερο γιο του Καμίλ Σαμούν, Ντόρυ Σαμούν (Dory Chamoun), μέχρι τη διάλυση της οργάνωσης ένα μήνα μετά, τον Αύγουστο του 1980.
Αρχικά το αρχηγείο των Τίγρεων βρισκόταν στα γραφεία του Εθνικού Φιλελεύθερου Κόμματος στη συνοικία Ασραφίγιε της Ανατολικής Βηρυττού, και αργότερα μεταφέρθηκε στο παράκτιο χωριό Σάφρα, τουριστικό θέρετρο με μαρίνα για γιοτ 25 χλμ. βορείως της λιβανέζικης πρωτεύουσας στην Περιφέρεια Κεσερουάν, όπου και παρέμεινε μέχρι τη διάλυση της πολιτοφυλακής τους.
Πόλη 6ης Οκτωβρίου

Ιστορία

Ο οικισμός ιδρύθηκε το 1979, με το 504 Προεδρικό Διάταγμα του Αιγύπτιου πρόεδρου Ανουάρ Σαντάτ. Απέχει 17 χιλιόμετρα από τις μεγάλες Πυραμίδες της Γκίζας και 32 χλμ από το κέντρο του Καΐρου. Η πόλη έχει συνολική έκταση 400 τργ. χλμ. και αναμένεται να έχει πληθυσμό 3,7 εκατομμύρια κατοίκους. Αναγγέλθηκε η πρωτεύουσα του κυβερνείου 6ης Οκτωβρίου τον Απρίλιο του 2008. Μετά τη διάλυση του κυβερνείου τον Απρίλιο του 2011, στον απόηχο της αιγυπτιακής επανάστασης, εντάχτηκε στο κυβερνείο της Γκίζας στο οποίο αρχικά ανήκε.
Το όνομα της πόλης τιμά την έναρξη του πολέμου του Γιομ Κιπούρ, στις 6 Οκτωβρίου 1973. Για το λόγο αυτό, η ημερομηνία επιλέχθηκε ως γιορτή των Αιγυπτιακών ενόπλων δυνάμεων.
Α1 Κατηγορία υδατοσφαίρισης ανδρών 2018-2019

To πρωτάθλημα Α1 πόλο ανδρών της περιόδου 2018-19, ήταν το 33ο στην ιστορία της Α1 κατηγορίας. Το πρωτάθλημα διεξήχθη σε δύο φάσεις με τη συμμετοχή δώδεκα ομάδων. Η πρώτη φάση ήταν η κανονική περίοδος όπου οι ομάδες αγωνίστηκαν σε δύο γύρους. Στη δεύτερη φάση, οι έξι πρώτες ομάδες της βαθμολογίας αγωνίστηκαν στα πλέι οφ για την ανάδειξη του πρωταθλητή συλλόγου, οι τέσσερις τελευταίες (9-12) στα πλέι άουτ για την αποφυγή του υποβιβασμού, ενώ οι ομάδες που κατέλαβαν τις θέσεις 7 και 8 παρέμειναν στην Α1 χωρίς περαιτέρω αγωνιστικές υποχρεώσεις. Πρωταθλητής αναδείχθηκε για 7η συνεχόμενη χρονιά και 33η στην ιστορία του, ο Ολυμπιακός, επικρατώντας με 3-1 νίκες της Βουλιαγμένης στους τελικούς. Υποβιβάστηκαν στην Α2 ΓΣ Περιστερίου και ΟΦΘ.
Βίκυ Παπαδοπούλου

Βιογραφία

Γεννήθηκε και μεγάλωσε στο Χαλάνδρι στης 9 Φεβρουαρίου 1982. Σπούδασε υποκριτική στη Δραματική Σχολή Αθηνών Γιώργος Θεοδοσιάδης. Έγινε γνωστή στο ευρύ κοινό μέσα από την συμμετοχή της στην σειρά του Χριστόφορου Παπακαλιάτη, Δυο μέρες μόνο. Παρά τα προβλήματα που αντιμετώπισε η σειρά, η Βίκυ κατάφερε να ξεχωρίσει και να εδραιώσει την θέση της στο χώρο. Ακολούθησαν ρόλοι στις σειρές Η τελευταία παράσταση, 10η εντολή, Έχω ένα μυστικό και LAPD. Είναι παντρεμένη με τον επίσης ηθοποιό Θάνο Τοκάκη, με τον οποίο παντρεύτηκαν στις 3 Σεπτεμβρίου του 2017 στην Πάτμο.
Η ίδια έχει δηλώσει ότι αρχικά επιθυμούσε να γίνει κριτικός θεάτρου, αλλά τελικά την κέρδισε η υποκριτική.
Steve Harley & Cockney Rebel

Οι Cockney Rebel ή Steve Harley & Cockney Rebel ή Steve Harley and the Cockney Rebel υπήρξε θρυλικό βρετανικό συγκρότημα ροκ μουσικής, που πρωτοεμφανίστηκε στις αρχές τις δεκαετίας του 1970.

Χρονικό

Ιδρυτής του συγκροτήματος ήταν ο Στιβ Χάρλευ, ένας νεαρός από το Λονδίνο, που είχε ξεκινήσει από τη δεκαετία του 1960 να παίζει μουσική μαζί με τον Τζων Κρόκερ. Έπαιξαν το 1972 ως συνοδοί του The Jeff Beck Group. Απόκτησαν τον δικό τους ήχο χάρη στο βιολί αντί για ηλεκτρική κιθάρα. Υπέγραψαν συμβόλαιο με την ΕΜΙ, και το πρώτο τους σινγκλ "Sebastian" έγινε αμέσως διεθνής επιτυχία. Ακολούθησαν τα σημαντικά LP The Human Menagerie το 1973, The Psychomodo, The Best Years of Our Lives και το ζωντανό Face to Face: A Live Recording.
Ευάγγελος Φιλόκωστας

Βιογραφικά στοιχεία

Ο Ευάγγελος Φιλόκωστας γεννήθηκε στα τέλη του 19ου αιώνα στο Ζιάζιακο (Λόφο) Πιερίας. Ξεκίνησε την ένοπλη δράση στο Μακεδονικό Αγώνα από πολύ νωρίς και σύντομα αναδείχτηκε σε οπλαρχηγό. Την περίοδο 1905 - 1907 το σώμα του αποτελούνταν από 18 άντρες και δρούσε στην περιοχή των Γρεβενών, εναντίον κυρίως της Ρουμανικής προπαγάνδας. Το διάστημα αυτό συνεργάστηκε με τον ανθυπολοχαγό Μ. Αναγνωστάκο. Το 1907 μετατόπισε τη περιοχή δράσης του στην περιοχή Νάουσας - Έδεσσας προκειμένου να αντιμετωπίσει τις Βουλγαρικές συμμορίες που δρούσαν στην περιοχή. Συγκρούστηκε με το σώμα του σε πολλές μάχες με Βουλγαρικά ένοπλα σώματα. Συνεργάστηκε σε αυτό το διάστημα με τον Κ. Μαζαράκη Αινιάνα. Πολέμησε ως εθελοντής στον Α΄ και στον Β΄ Βαλκανικό Πόλεμο.
Διαζεπάμη

Η διαζεπάμη, η οποία προωθήθηκε αρχικά στην αγορά σαν Βάλιουμ, είναι φάρμακο της οικογένειας της βενζοδιαζεπίνης που τυπικά παράγει ηρεμιστική δράση. Συνήθως χρησιμοποιείται για τη θεραπεία μιας σειράς καταστάσεων που περιλαμβάνουν το άγχος, το σύνδρομο στέρησης αλκοόλ, το σύνδρομο στέρησης βενζοδιαζεπίνης, τους μυϊκούς σπασμούς, τις κρίσεις επιληψίας, τα προβλήματα στον ύπνο και το σύνδρομο ανήσυχων ποδιών. Μπορεί επίσης να χρησιμοποιηθεί για να προκαλέσει απώλεια μνήμης κατά τη διάρκεια ορισμένων ιατρικών διαδικασιών. Μπορεί να χορηγηθεί από το στόμα, με ένεση σε μυς ή με ένεση σε φλέβα. Όταν χορηγείται σε φλέβα, τα αποτελέσματα αρχίζουν σε ένα έως πέντε λεπτά και διαρκούν μέχρι μία ώρα. Αν χορηγηθεί στο στόμα, τα αποτελέσματα μπορεί να ξεκινήσουν μετά από 40 λεπτά.
Οι συχνές ανεπιθύμητες ενέργειες περιλαμβάνουν την υπνηλία και προβλήματα στο συντονισμό. Τα σοβαρά αποτελέσματα είναι σπάνια. Αυτά περιλαμβάνουν την αυτοκτονία, μειωμένη αναπνοή και αυξημένο κίνδυνο εμφάνισης σπασμών, εφόσον χρησιμοποιούνται πολύ συχνά σε άτομα με επιληψία.
Κυκλάμινο το κυπριακό

Περιγραφή

Το κυπριακό κυκλάμινο είναι πολυετές, ποώδες φυτό που μεγαλώνει από 7 έως και 15 εκατοστά σε ύψος. Έχει απλά και σαρκώδη φύλλα σε σχήμα καρδιάς. Η κάτω επιφάνεια των φύλλων έχει ένα χαρακτηριστικό πλούσιο μοβ ή κοκκινωπό χρώμα.

Γεωγραφική κατανομή

Το φυτό βλαστά σε σκιώδεις περιοχές με ασβεστολιθικά πετρώματα, απότομους λόφους και σε όχθες ποταμών συνήθως κάτω από δέντρα σε υψόμετρο από 50 έως 1200 μέτρα. Η περίοδος ανθοφορίας του είναι από το Σεπτέμβριο μέχρι τον Ιανουάριο, αλλά συχνά παρατείνεται ακόμη και μέχρι το Μάρτιο. 
Το κυπριακό κυκλάμινο είναι το μόνο ενδημικό από τα 3 είδη της οικογένειας των κυκλαμίνων που ευδοκιμούν στην Κύπρο. Τα άλλα δύο είναι το Cyclamen persicum και το Cycamen graecum. Φυτρώνει στο μεγαλύτερο μέρος του νησιού εκτός από την πεδιάδα της Μεσαορίας.